Klokken 00.54 natten til onsdag modtog Nordjyllands Politi en anmeldelse om, at der lå en livløs mand på Hjørringvej i Frederikshavn. Det viste sig at være en 25-årig mand fra lokalområdet, der var blevet stukket i lysken - angiveligt med en kniv, skriver Kanal Frederikshavn . Nordjyllands Politi har anholdt en 24-årig mand fra lokalområdet, der nu er sigtet for drabsforsøg. Han fremstilles i grundlovsforhør ved Retten i Hjørring i løbet af onsdagen. Ifølge Kanal Frederikshavn er den 25-årige mand, som blev stukket i lysken, udenfor livsfare. Endnu et stikkeri Også en 61-årig mand er anholdt og sigtet for grov vold, efter han natten til onsdag stak en 59-årig mand i maven med en skarp genstand, så offeret fik en læsion på sin lever. Da han blev stillet i grundlovsforhør onsdag klokken 11.30, blev det for lukkede døre. - Manden er varetægtsfængslet i fire uger, men han udbad sig betænkningstid, fortæller Anne Thyrrestrup, der er anklager ved Nordjyllands Politi. Hun oplyser desuden, at der er en relation mellem de to mænd, men af hensyn til efterforskningen kan hun ikke oplyse hvilken. - Der er ingen sammenhæng mellem de to sager, men derudover har vi ingen yderligere kommentarer, siger politikommissær Peter Skovbak, leder af Efterforskningscenter Frederikshavn, til Kanal Frederikshavn.

Opsummering:
En 24-årig mand er sigtet for drabsforsøg, efter han natten til onsdag stak en 25-årig mand i lysken og efterlod ham på Hjørringvej i Frederikshavn.